Narodna skupština
20071226

Evo, danas je taj dan da se suočavamo sa svojom savešću, sa svojim greškama, sa svojim uspesima i kada od danas krećemo svi zajedno u jedan uspeh ili u jedan neuspeh, ali da ga svi nosimo na leđima, da više niko nikoga ne optuži da je prevario, da je izmanipulisao, da nije hteo, da nije mogao, da nije smeo. Da li je ova rezolucija odbrana Kosova i Metohije u sastavu Srbije? Da li je ova rezolucija znak da nema razgovora sa onima koji ne priznaju da je Kosovo i Metohija u sastavu Srbije? Da li je ova rezolucija znak da će svi ministri, sve vlade koje Srbija sada trenutno ima, a ima ih nekoliko, da će svi braniti Kosovo i Metohiju u svim razgovorima koje budu vodili. Ako je to znak, mi ćemo sa po dve ruke da glasamo za ovu rezoluciju, ali mi je sumnjivo zašto to ne piše tako jasno u ovoj rezoluciji. Što vam je trebalo da nam učinite maglovitom ovu rezoluciju i da nas sada ubeđujete ovde kako imate čiste namere?